Učitelia považujú Hlavné správy a Zem a vek za dôveryhodné médiá, odporučili by ich žiakom

Viac ako polovica učiteľov by svojim žiakom odporučila sledovať dezinformačné médiá Hlavné správy a Zem a vek. Vyplynulo to z prieskumu agentúry Focus pre projekt People2People, o ktorých ako prvý informoval Jakub Goda.

Učitelia najviac dôverujú webu Aktuality – až 66 percent oslovených pedagógov by ho odporučilo svojim žiakom, 31 percent by web neodporúčalo. Na druhom mieste zo skúmaných médií skončili Hospodárske noviny (odporúčalo by ich 58 percent učiteľov).

Na treťom mieste skončil dezinformačný web Hlavné správy, ktorému dôveruje 57 percent učiteľov, 34 percent mu nedôveruje a 9 percent ho nepozná. Ďalej v poradí sa umiestnil denník Pravda (odporúča 55 % učiteľov) a dezinformačný magazín Zem a vek (53 %). Zhruba polovica (49 %) učiteľov dôveruje denníku SME a 39 percent vyjadrilo dôveru Denníku N.

Najväčšiu nedôveru spomedzi skúmaných médií majú medzi učiteľmi bulvárne médiá (Plus 1 deň, Nový čas, Topky) a dezinformačné stránky Slobodný vysielač a Infovojna.

Prieskum bol robený v júni 2019 na reprezentatívnej vzorke 523 učiteľov druhého stupňa základných škôl. Tí mali posúdiť dôveryhodnosť 12 vybraných médií. Prieskum sa nezameral na televízie a rádiá. Ide o prvý prieskum tohto typu, ktorý popisuje mediálne preferencie pedagógov.

Čítajte viac: Hlavné správy a Zem a vek patria podľa prieskumu Focusu medzi najdôveryhodnejšie médiá medzi učiteľmi. Čo s tým robiť? (blog Jakuba Godu, ktorý pripravoval časť programu PS/Spolu o dezinformáciách a hybridných hrozbách)